**ILGALAIKĖ PREKių VIEŠOJO PIRKIMO-PARDAVIMO SUTARTIS NR. \_\_\_\_\_\_\_\_**

(PU-11403/23) Degalai iš išorės degalinių

2023 m. \_\_\_\_\_\_\_\_\_ d.

Kaunas

**AB „Kelių priežiūra“**, buveinės adresas Savanorių pr. 321C, Kaunas, juridinio asmens kodas 232112130, atstovaujama Click or tap here to enter text., veikiančio (-ios) pagal Click or tap here to enter text., (toliau – **Pirkėjas**),

ir

**UAB „VIADA LT“**, buveinės adresas Ožiarūčių g. 1A, Avižieniai LT-14185 Vilniaus r. sav.*,* juridinio asmens kodas 178715423, atstovaujamas (-a), veikiančio (-ios) pagal*,* (toliau – **Tiekėjas**),

toliau sutartyje **Pirkėjas** ir **Tiekėjas** kartu vadinami **Šalimis**, atskirai – **Šalimi**, susitarė ir sudarė šią prekių viešojo pirkimo-pardavimo sutartį (toliau – **Sutartis**):

1. **SUTARTIES OBJEKTAS**
   1. Šia Sutartimi Tiekėjas įsipareigoja perduoti Pirkėjui nuosavybės teise prekes, nurodytas Sutarties priede „Techninė specifikacija“ (toliau – **Degalai**), o Pirkėjas įsipareigoja Degalus priimti ir sumokėti už juos Sutartyje numatytomis sąlygomis ir tvarka.
   2. Šia Sutartimi Šalys taip pat susitaria dėl konkrečių užsakymų vykdymo sąlygų ir tvarkos.
   3. Šiai Sutarčiai priskirtini BVPŽ kodas (-ai): 09132000-3.
   4. Sutartis sudaryta viešojo pirkimo (PU-11403/23) Degalai iš išorės degalinių, Nr. 693540 pagrindu (toliau – **Pirkimas**).
   5. Reikalavimai Degalams aprašyti Sutarties priede „Techninė specifikacija“.
2. **KAINA IR SUTARTIES VERTĖ**
   1. Sutarties vertė be PVM yra 700 000,00 EUR (septyni šimtai tūkstančių eurų 00 ct). 21% (dvidešimt vieno procento) PVM sudaro 147 000,00 EUR (vienas šimtas keturiasdešimt septyni tūkstančiai 00 ct). Sutarties vertė su PVM – 847 000,00 EUR (aštuoni šimtai keturiasdešimt septyni tūkstančiai eurų 00 ct).
   2. Šiai Sutarčiai taikoma kintamo įkainio kainodara, nustatyta laikantis Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 (aktualios redakcijos) „Dėl Kainodaros taisyklių nustatymo metodikos patvirtinimo“, kuri detalizuota šioje Sutartyje ir Sutarties 1.4 punkte nurodyto Pirkimo sąlygose. Kintamą įkainį sudaro:
      1. kintamoji įkainio dalis – AB „Orlen Lietuva“ viešai skelbiama vienkartiniams sandoriams taikoma degalų bazinė kaina su akcizo mokesčiu su PVM 1 000 (vienam tūkstančiui) litrų (esant produkto temperatūrai +15° C), nurodyta atkrovai autotransportu Lietuvos Respublikoje iš Juodeikių terminalo (vienkartiniams sandoriams taikomos kainos viešai skelbiamos AB „Orlen Lietuva“ internetiniame puslapyje adresu <https://www.orlenlietuva.lt/LT/Wholesale/Puslapiai/Kainu-protokolai.aspx>);
      2. pastovioji įkainio dalis – nuolaida nuo kintamosios įkainio dalies, t. y. Tiekėjo siūloma nuolaida ar antkainis nuo/už 1 000 (vieną tūkstantį) litrų degalų (esant produkto temperatūrai +15° C) nuo AB „Orlen Lietuva“ viešai skelbiamos vienkartiniams sandoriams taikomos bazinės kainos su akcizo mokesčiu su PVM 1 000 (vienam tūkstančiui) litrų (esant produkto temperatūrai +15° C), nurodytos atkrovai autotransportu Lietuvos Respublikoje iš Juodeikių terminalo, įskaitant pristatymo ir išpilstymo į Pirkėjo nurodytas talpyklas išlaidos, draudimo bei kitos išlaidos, kiti kaštai ir visa galima rizika, susijusi su rinkos kainų svyravimais bei visos kitos Tiekėjo išlaidos. **Pastovioji įkainio dalis (siūloma nuolaida ar antkainis nuo/už 1 000 (vieną tūkstantį) litrų degalų (esant produkto temperatūrai +15° C) dyzelino kurui:** 0 **EUR (**nulis**) su PVM ir benzino kurui** 0 **EUR (**nulis**) su PVM yra fiksuota ir nekintama visą Sutarties galiojimo laikotarpį.**
   3. Pirkėjas už Degalus Tiekėjui mokės pagal jo pateiktą pasiūlymą, taikant Degalų kainai nuolaidą ar antkainį: dyzelino kurui 0 Eur/ltr su PVM, benzino kurui 0 Eur/ltr su PVM.
   4. Prekių, neišvardintų Techninėje specifikacijoje, galutinė kaina apskaičiuojama prie Tiekėjo Prekių pardavimo vietoje skelbiamos Prekių kainos pridėjus Tiekėjo pasiūlytą nuolaidą, kuri sudaro 0 %. Jei Prekei tuo metu galiojanti mažmeninė kaina yra mažesnė nei Prekei pritaikius sutartyje nurodytą nuolaidą, Prekė turės būti parduota už tuo metu Tiekėjo siūlomą Prekės kainą netaikant Pasiūlyme nurodytos nuolaidos, t. y. Prekių kaina turi būti nustatoma atsižvelgiant į mažiausią Užsakymo metu galiojančią kainą.
   5. Jeigu Sutarties galiojimo metu pasikeitus teisės aktams pasikeistų pridėtinės vertės mokesčio dydis, pasiūlymo kaina (Sutarties kaina) be PVM, kuri buvo nurodyta pateiktame pasiūlyme, dėl to nebus keičiama, t. y. Pirkėjas mokės Tiekėjui už tinkamai pagal Sutartį parduotus Degalus kainą, kuri bus lygi sumai, gautai prie Sutartyje nurodytos Degalų kainos be PVM pridėjus PVM, apskaičiuotą pagal naujai patvirtintą mokesčio tarifą, nebent priimti teisės aktai numatytų kitaip.
   6. Pirkimo dokumentuose bei Sutartyje nurodyti Degalų kiekiai orientaciniai, t. y. Pirkėjas pasilieka teisę atsisakyti viso ar dalies Degalų kiekio, jeigu jis neturės pakankamo, nuo jo nepriklausančio finansavimo, arba Degalų ar jų dalies nereikės vykdant savo funkcijas, arba/ir dėl kitų priežasčių. Tokio atsisakymo atveju Pirkėjas sumoka Tiekėjui už iki atsisakymo faktiškai įsigytą Degalų kiekį.
   7. Tiekėjas prisiima visą riziką dėl to, kad ne nuo Pirkėjo priklausančių aplinkybių padidės su Sutartimi ir (ar) Sutarties vykdymu susijusios išlaidos ir Tiekėjui Sutarties ir (ar) konkrečių užsakymų vykdymas taps sudėtingesnis (Tiekėjui padidės įsipareigojimų vykdymo kaina). Degalams taikoma nuolaida/antkainis ir (ar) Sutarties vertė jokiais atvejais nebus keičiama (išskyrus Sutartyje ar Viešųjų pirkimų įstatymo 89 str. numatytus atvejus). Įsipareigojimų vykdymo kainos padidėjimas nesuteikia Tiekėjui teisės sustabdyti Sutarties ir (ar) konkrečių užsakymų vykdymo ar atsisakyti Sutarties ir (ar) konkretaus užsakymo šiuo pagrindu.
3. **ATSISKAITYMO TVARKA**
   1. Kiekvieno mėnesio pradžioje Tiekėjas pateikia Pirkėjui praėjusio mėnesio pagal magnetines (kreditines) korteles įsigytų Degalų kiekvienam autotransportui (jam priskirtai kortelei) ataskaitą (elektroniniu csv arba txt formatu) ir bendrą PVM sąskaitą - faktūrą. Ataskaita ir PVM sąskaita faktūra pateikiama ne vėliau kaip iki einamojo mėnesio ketvirtos darbo dienos. Tiekėjas turi užtikrinti, jog PVM sąskaitą-faktūrą, kreditinius ir debetinius dokumentus bei avansinės sąskaitas Pirkėjas gautų per informacinę sistemą „E. sąskaita“.
   2. Tiekėjas pateiktoje ataskaitoje privalo nurodyti magnetinės (kreditinės) mokėjimo kortelės numerį; transporto priemonės (mechanizmo) numerį, kuriai priskirta atitinkama magnetinė (kreditinė) mokėjimo kortelė; degalinės, kurioje pirkti Degalai, adresą; pritaikytos nuolaidos/antkainio dydį (procentais/eurais), ataskaitiniu laikotarpiu AB „Orlen Lietuva“ skelbtą kainą ir galutinę kainą (AB AB „Orlen Lietuva“ ataskaitiniu laikotarpiu skelbtą kainą sudėjus ar atėmus nuolaidą/antkainį), o PVM sąskaitoje – faktūroje - Degalų rūšį, Sutarties sudarymo datą bei Pirkėjo suteiktą Sutarties numerį.
   3. Pirkėjas atsiskaito už Degalus ne vėliau kaip per 30 (trisdešimt) kalendorinių dienų nuo Pirkėjo, sistemoje „E.sąskaita“, gautos ir patvirtintos PVM sąskaitos - faktūros dienos. Jei E. Sąskaitos sistemoje susidaro skirtumas apskaičiuojant bendrą sąskaitos-faktūros sumą, teisinga PVM sąskaita - faktūra PDF formatu privalo būti pridedama priede, kuri bus pateikiama apmokėjimui. Esant techninėms galimybėms, Tiekėjas suteikia Pirkėjo atstovui galimybę suformuoti/parsisiųsti ataskaitas iš Tiekėjo internetinio puslapio, adresu https://www.viada.lt/.
   4. Tiekėjui nesilaikant PVM sąskaitos-faktūros pateikimo terminų ir tvarkos, numatytos šioje Sutartyje ir (ar) teisės aktuose, gali būti sulaikomi mokėjimai. Toks mokėjimų sulaikymas nėra laikomas Sutarties sąlygų pažeidimu (t. y. nėra skaičiuojami delspinigiai).
   5. Tiekėjas turi teisę sudaryti faktoringo sutartį su finansuotoju, perleisdamas finansuotojui piniginį reikalavimą Pirkėjui pagal šią Sutartį. Tiekėjas negali faktoringo sutartyje susitarti su finansuotoju, kad finansuotojas turi teisę perleisti jam perleistą piniginį reikalavimą pagal šią Sutartį. Tiekėjas, sudaręs faktoringo sutartį su finansuotoju, privalo nedelsiant raštu informuoti apie tai Pirkėją ir pateikti faktoringo sutarties kopiją arba išrašą, o, pateikdamas sąskaitą Pirkėjui, privalo nurodyti, kad pagal pateikiamą sąskaitą yra arba bus perleistas piniginis reikalavimas finansuotojui. Finansuotojui išmokėtų sumų dydžiu yra mažinamos Tiekėjui mokėtinos sumos. Visas išlaidas, susijusias su faktoringo sutarties sudarymu ir piniginio reikalavimo perleidimu pagal faktoringo sutartį, apmoka Tiekėjas.
4. **ŠALIŲ ĮSIPAREIGOJIMAI IR ATSAKOMYBĖ**
   1. Tiekėjas įsipareigoja parduoti Degalus nuo Sutarties įsigaliojimo dienos.
   2. Tiekėjas įsipareigoja Degalus savo degalinėse pardavinėti ne trumpiau, kaip darbo dienomis, laiku nuo 7:30 iki 17:00 val.
   3. Tiekėjas įsipareigoja nemokamai išduoti Pirkėjui jo pageidaujamą magnetinių (kreditinių) mokėjimo kortelių skaičių (preliminarus kiekis – 150 vnt.). Degalai parduodami pagal magnetines (kreditines) korteles.
   4. Tiekėjas įsipareigoja užtikrinti, kad degalinės teritorija būtų stebima vaizdo kameromis, kurių vaizdo įrašai būtų saugomi ne trumpiau kaip 30 (trisdešimt) kalendorinių dienų ir esant pagrįstam poreikiui bei siekiant užtikrinti Pirkėjo automobilių kontrolę (valdomo turto tinkamą naudojimą bei siekį išvengti korupcijos bei netinkamo darbinių funkcijų atlikimo apraiškų), sudaryti galimybę Pirkėjo atsakingiems atstovams gauti informaciją apie galimus degalų pasisavinimo atvejus (rašytinę informaciją, nuotraukas ar vaizdo medžiagą), kurios pateikimo būdas ir apimtis neprieštarautų asmens duomenų apsaugą reglamentuojantiems teisės aktams.
   5. Tiekėjas įsipareigoja ne rečiau kaip kartą per 48 valandas perduoti informaciją apie užpiltus Degalus į „Xirgo Global“ transporto valdymo sistemą.
   6. Esant techninėms galimybėms, Tiekėjas suteikia galimybę Pirkėjo atstovui blokuoti/atblokuoti mokėjimo korteles bei atlikti kitus techninius veiksmus Tiekėjo internetiniame puslapyje https://www.viada.lt/.
   7. Pirkėjui pageidaujant, Tiekėjas nedelsiant privalo pateikti Degalų kokybės sertifikatus ir/ar Degalų specifikaciją nustatančius dokumentus.
   8. Degalai turi būti kokybiški ir atitikti jiems taikomus reikalavimus. Jeigu yra nustatyti specialūs laikymo ar sudėties reikalavimai, turi atitikti visus tos rūšies Degalams nustatytus reikalavimus. Nustačius, jog Degalai neatitinka jiems keliamų reikalavimų, patikrinimo išlaidos tenka Tiekėjui. Šalys įsipareigoja Degalų kokybę tikrinti tik akredituotose bandymų laboratorijose.
   9. Jeigu Pirkėjas vėluoja sumokėti už Degalus Tiekėjas turi teisę raštu reikalauti iš Pirkėjo 0,05 % (penkių šimtųjų procento) dydžio delspinigių už kiekvieną uždelstą atsiskaityti dieną. Delspinigiai skaičiuojami nuo vėluojamos sumokėti sumos.
   10. Tiekėjas neturi teisės vienašališkai keisti Degalų kainai pasiūlytos nuolaidos ar antkainio. Tiekėjui vienašališkai pakeitus Degalų kainai taikomą nuolaidą ar antkainį, Pirkėjas turi teisę nutraukti Sutartį įspėjęs Tiekėją prieš 5 (penkias) darbo dienas nuo sužinojimo apie Degalų kainai pritaikyto nuolaidos ar antkainio dydžio pakeitimą ir reikalauti iš Tiekėjo tiesioginių nuostolių atlyginimo bei sumokėti Pirkėjui 5 (penkių) % dydžio baudą nuo Sutarties vertės.
   11. Tiekėjas patvirtina, kad turi visas licencijas ir leidimus parduoti Degalus bei, kad Degalai yra sertifikuotos ir licencijuotos teisės aktų nustatyta tvarka.
   12. Šalys įsipareigoja nenaudoti viena kitos logotipo ar pavadinimo reklamose, leidiniuose ar kt. be išankstinio raštiško kitos Šalies sutikimo.
   13. Netesybų sumokėjimas neatleidžia Šalies nuo įsipareigojimų pagal Sutartį vykdymo bei nuo pareigos atlyginti nuostolius.
   14. Tiekėjas patvirtina, jog šios Sutarties pasirašymo metu ir viso Sutarties vykdymo metu atitinka Pirkimo dokumentuose nurodytus kvalifikacinius reikalavimus (jei taikoma). Jei Sutarties vykdymo metu paaiškėtų, jog Tiekėjo kvalifikacija nebeatitinka nustatytų reikalavimų ir Tiekėjas jų neištaiso per Sutartyje nurodytą terminą, tai bus laikoma esminiu Sutarties pažeidimu.
   15. Tiekėjas įsipareigoja laikytis nesąžiningos konkurencijos veiksmų draudimo ir nevykdyti veiksmų, kurie prieštarauja ūkinės veiklos sąžiningai praktikai bei geriems papročiams, kai tokie veiksmai gali pakenkti kitos Šalies galimybėms konkuruoti, įskaitant siūlymą Pirkėjo darbuotojams nutraukti darbo sutartį ar nevykdyti visų ar dalies savo darbo pareigų siekiant naudos sau ar padarant žalą Pirkėjui.

1. **TIEKĖJO TEISĖ PASITELKTI TREČIUOSIUS ASMENIS (SUBTIEKIMAS), JUNGTINĖ VEIKLA**
   1. Bet kokie fiziniai ar juridiniai asmenys, kuriuos Tiekėjas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Tiekėju, yra laikomi Tiekėjo agentais. Šių asmenų veiksmai vykdant Sutartį Tiekėjui sukelia tokias pačias pasekmes, kaip jo paties veiksmai. Tiekėjas Sutarties vykdymui pasitelkia šiuos trečiuosius asmenis (subtiekėjus):

|  |  |
| --- | --- |
| **Subtiekėjo pavadinimas ir rekvizitai** | **Sutarties dalis, kuriai pasitelkiamas subtiekėjas** |
| netaikoma | netaikoma |

* 1. Tiekėjas Sutarčiai vykdyti turi pasitelkti tik tuos subtiekėjus, kurie numatyti Tiekėjo pasiūlyme. Jeigu Tiekėjas šioje Sutartyje numatytų Degalų pardavimui nori samdyti kitą, nei nurodyta pasiūlyme, subtiekėją, jis privalo prieš tai Pirkėjui įrodyti jo patikimumą ir gebėjimą vykdyti paskirtas funkcijas, gauti raštišką Pirkėjo sutikimą dėl pasirinkto subtiekėjo bei pateikti subtiekėjo dokumentus, pagrindžiančius atitikimą pirkimo sąlygose subtiekėjams nustatytiems reikalavimams. Tiekėjas visada bus atsakingas už Sutarties vykdymą, įskaitant subtiekėjams perduodamos vykdyti Sutarties ir (ar) Sutarties dalies kokybę ir padarytą žalą. Tuo atveju, jei Tiekėjas Sutarties vykdymo metu savo sutartiniams įsipareigojimams vykdyti pasitelkia kitus nei Tiekėjo pasiūlyme pirkimui nurodytus subtiekėjus, Tiekėjas pasiūlyme pirkimui nurodytus subtiekėjus pakeičia be Pirkėjo žinios arba jeigu Tiekėjas, savo pasiūlyme nenurodęs apie ketinimą pasitelkti subtiekėjus, pasitelkia subtiekėjus be Pirkėjo raštiško sutikimo, Tiekėjas moka Pirkėjui 5 (penkių) % nuo Sutarties vertės dydžio baudą bei Pirkėjui pareikalavus, nedelsiant privalo atsisakyti tokio subtiekėjo paslaugų.
  2. Subtiekimas nesukuria sutartinių santykių tarp Pirkėjo ir subtiekėjo. Tiekėjas atsako už savo subtiekėjų veiksmus ar neveikimą. Pirkėjo sutikimas, kad sutartiniams įsipareigojimams vykdyti būtų pasitelkiamas subtiekėjas, neatleidžia Tiekėjo nuo jokių jo įsipareigojimų pagal Sutartį.
  3. Atsiradus poreikiui keisti Jungtinės veiklos sutartyje nurodytus partnerius kitais (jeigu Sutartis yra vykdoma pagal Jungtinės veiklos sutartį), Jungtinės veiklos partneriai privalo įvykdyti visas žemiau nurodytas sąlygas:
     1. Pirkėjas gaus šiuos dokumentus:
        1. pasiliekančio(-ių) Jungtinės veiklos partnerio(-ių) prašymą dėl Jungtinės veiklos partnerio(-ių) keitimo;
        2. pasitraukiančio(-ių) Jungtinės veiklos partnerio(-ių) prašymą pasitraukti iš Jungtinės veiklos sutarties partnerių ir perduoti visus įsipareigojimus pagal Jungtinės veiklos sutartį naujajam(-iems) / pasiliekančiam (-iams) Jungtinės veiklos partneriui(-iams);
        3. naujojo(-ųjų) / pasiliekančio(-ių) Jungtinės veiklos partnerio(-ių) raštišką sutikimą(-us) pakeisti pasitraukiantį(-čius) Jungtinės veiklos partnerį (-ius) bei prisiimti visus pasitraukiančio(-ių) Jungtinės veiklos partnerio(-ių) įsipareigojimus pagal Jungtinės veiklos sutartį bei naujojo(-ųjų) / pasiliekančio(-ių) Jungtinės veiklos partnerio(-ių) kvalifikaciją pagrindžiantys dokumentai (jei taikoma);
     2. Tiekėjas įrodys Pirkėjui naujojo(-ų) / pasiliekančio(-ių) Jungtinės veiklos partnerio(-ių) patikimumą ir gebėjimą vykdyti paskirtas funkcijas;
     3. Tiekėjas gaus Pirkėjo rašytinį sutikimą keisti Jungtinės veiklos partnerius;
     4. Tiekėjas pateiks Pirkėjui naujos Jungtinės veiklos sutarties ar esamos Jungtinės veiklos sutarties pakeitimo kopiją, kurioje pasiliekančiojo(-iųjų) Jungtinės veiklos partnerio(-ių) įsipareigojimai išliks tokie patys kaip ir ankstesnėje Jungtinės veiklos sutartyje, o naujasis(-ieji) / pasiliekantis(-ys) Jungtinės veiklos partneris(-iai) perims visus pasitraukiančiojo(-iųjų) Jungtinės veiklos partnerio(-ių) įsipareigojimus pagal ankstesnę Jungtinės veiklos sutartį.
  4. Šiai Sutarčiai gali būti taikoma tiesioginio atsiskaitymo su subtiekėjais galimybė, kuri įgyvendinama šia tvarka:
     1. Pirkėjas ne vėliau kaip per 3 darbo dienas nuo VPĮ 88 str. 4 d. numatytos informacijos gavimo raštu dienos, informuoja subtiekėjus apie tiesioginio atsiskaitymo galimybę, o subtiekėjas, norėdamas pasinaudoti tokia galimybe, raštu pateikia prašymą Pirkėjui. Tais atvejais, kai subtiekėjas išreiškia norą pasinaudoti tiesioginio atsiskaitymo galimybe, turi būti sudaroma trišalė sutartis tarp Pirkėjo, Tiekėjo ir jo subtiekėjo. Šioje sutartyje nurodoma Tiekėjo teisė prieštarauti nepagrįstiems mokėjimams, tiesioginio atsiskaitymo su subtiekėju tvarka, atsižvelgiant į Pirkimo dokumentuose ir subtiekimo sutartyje nustatytus reikalavimus.
     2. Subtiekėjas, prieš pateikdamas sąskaitą Pirkėjui, turi ją suderinti su Tiekėju. Suderinimas laikomas tinkamu, kai subtiekėjo išrašytą sąskaitą-faktūrą raštu patvirtina atsakingas Tiekėjo atstovas, kuris yra nurodytas trišalėje sutartyje. Pirkėjo atlikti mokėjimai subtiekėjui pagal jo pateiktas sąskaitas-faktūras atitinkamai mažina sumą, kurią Pirkėjas turi sumokėti Tiekėjui pagal Sutarties sąlygas ir tvarką. Tiekėjas, išrašydamas ir pateikdamas sąskaitas-faktūras Pirkėjui, atitinkamai į jas neįtraukia subtiekėjo tiesiogiai Pirkėjui pateiktų ir Tiekėjo patvirtintų sąskaitų-faktūrų sumų.
     3. Tiesioginis atsiskaitymas su subtiekėju neatleidžia Tiekėjo nuo jo prisiimtų sutartinių įsipareigojimų vykdymo. Nepaisant nustatyto galimo tiesioginio atsiskaitymo su subtiekėju, Tiekėjo Sutartyje numatytos teisės, pareigos ir kiti įsipareigojimai nepereina subtiekėjui.
     4. Jei dėl tiesioginio atsiskaitymo su subtiekėju faktiškai nesutampa Tiekėjo ir subtiekėjo mokėtinos sumos, atsakomybė prieš Pirkėją tenka Tiekėjui ir neatitikimai pašalinami Tiekėjo sąskaita.
     5. Atsiskaitymai su subtiekėju atliekami trišalėje sutartyje nustatyta tvarka, atsižvelgiant į Sutartyje nustatytą kainodarą ir atsiskaitymo tvarką.
  5. Šiame skyriuje numatytų Tiekėjo įsipareigojimų nesilaikymas yra laikomas esminiu Sutarties pažeidimu.

1. **NENUGALIMOS JĖGOS APLINKYBĖS**
   1. Šalys neatsako už dalinį ar visišką prisiimtų įsipareigojimų neįvykdymą, jeigu įrodo, kad įsipareigojimų neįvykdė dėl nenugalimos jėgos aplinkybių. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos (Force Majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes, Šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (Force Majeure) aplinkybes liudijančių pažymų išdavimo tvarkos aprašo patvirtinimo“.
2. **SUTARTIES ĮVYKDYMO UŽTIKRINIMAS**
   1. Sutarties įvykdymo užtikrinimas, t. y. Lietuvos Respublikoje ar užsienyje registruoto banko garantija ar draudimo bendrovės laidavimo draudimo liudijimas, šiai Sutarčiai netaikomas.
3. **SUTARTIES GALIOJIMAS, KEITIMAS IR NUTRAUKIMAS**
   1. Degalai perkami 24 (dvidešimt keturis) mėnesius nuo Sutarties įsigaliojimo, arba tol, kol yra nuperkama Degalų už Sutarties vertę. Sutartis įsigalioja 2024-01-15 ir galioja iki visiško sutartinių įsipareigojimų įvykdymo arba Sutarties nutraukimo (priklausomai kuri sąlyga įvyksta anksčiau).
   2. Jeigu nebus nupirkta Degalų už maksimalią Sutarties vertę, Degalų pirkimo terminas automatiškai pratęsiamas dar 6 (šešių) mėnesių terminui. Šalys turi teisę atsisakyti pratęsti Degalų teikimo/pirkimo terminą, apie tai raštu informavus kitą Šalį 90 (devyniasdešimt) dienų iki Degalų teikimo/pirkimo termino pabaigos.
   3. Šalys turi teisę nutraukti šią Sutartį vienašališkai, arba abiejų Šalių sutarimu, nesikreipdamos į teismą, Lietuvos Respublikos teisės aktuose numatytais pagrindais ir tvarka.
   4. Pirkėjas bet kuriuo metu turi teisę vienašališkai, nesikreipdamas į teismą, nutraukti šią Sutartį prieš 30 (trisdešimt) kalendorinių dienų raštu pranešęs apie tai Tiekėjui. Tokiu atveju Tiekėjui yra sumokama tik už faktiškai iki Sutarties nutraukimo dienos įsigytus Degalus ir jokios kitos pareigos Pirkėjui neatsiranda, įskaitant, bet neapsiribojant, Pirkėjas neturi mokėti Tiekėjui jokių kitų sumų ir (ar) mokėjimų.
   5. Pirkėjas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Tiekėją, nutraukti Sutartį, o Tiekėjas privalo sumokėti Pirkėjui 5 (penkių) % dydžio baudą nuo Sutarties vertės, jeigu Tiekėjas iš esmės pažeidė Sutartį. Tiekėjo padarytas Sutarties pažeidimas laikomas esminiu, kai:
      1. tiekiami Degalai neatitinka Sutartyje ir (ar) Sutarties 1.4 punkte nurodytuose Pirkimo dokumentuose numatytų kokybės ar tiekimo reikalavimų;
      2. Tiekėjas siekia sumažinti (ar padidinti) pasiūlytą nuolaidą (ar antkainį) nuo pastoviosios įkainio dalies, nurodytą Sutartyje;
      3. Tiekėjo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) dienų nuo kvalifikacijos tapimo neatitinkančia dienos;
      4. kitais Sutartyje numatytais atvejais.
   6. Bet kuri Šalis turi teisę vienašališkai, nesikreipdama į teismą, nutraukti šią Sutartį, apie tai raštu įspėjusi kitą Šalį prieš 30 (trisdešimt) kalendorinių dienų, jei kita Šalis bankrutuoja arba yra likviduojama, sustabdo ūkinę veiklą arba kituose teisės aktuose numatyta tvarka susidaro analogiška situacija.
   7. Tiekėjas turi teisę vienašališkai, nesikreipdamas į teismą, nutraukti šią Sutartį, apie tai raštu įspėjęs Pirkėją prieš 30 (trisdešimt) kalendorinių dienų, jei Pirkėjas nevykdo savo įsipareigojimų pagal Sutartį, kai dėl konkrečių savo įsipareigojimų nevykdymo Pirkėjas ne mažiau kaip 2 (du) kartus buvo įspėtas.
   8. Pirkėjas be išankstinio įspėjimo vienašališkai, prieš 5 (penkias) kalendorines dienas raštu apie tai įspėjęs Tiekėją, nutraukia Sutartį Lietuvos Respublikos Vyriausybei Nacionaliniam saugumui užtikrinti svarbių objektų apsaugos įstatymo nustatyta tvarka priėmus sprendimą, patvirtinantį, kad Sutartis neatitinka nacionalinio saugumo interesų. Tokiu atveju Tiekėjui yra sumokama tik už kokybiškai faktiškai iki Sutarties nutraukimo dienos suteiktas Prekes ir jokios kitos pareigos Pirkėjui neatsiranda, įskaitant, bet neapsiribojant, Pirkėjas neturi mokėti Tiekėjui jokių kitų sumų ir (ar) mokėjimų.
   9. Sutarties sąlygos gali būti keičiamos vadovaujantis Lietuvos Respublikos Viešųjų pirkimų įstatymo nuostatomis.

1. **GINČŲ SPRENDIMAS**
   1. Šalys susitaria, kad visi ginčai, nesutarimai, reikalavimai ir (ar) pretenzijos, kylančios iš šios Sutarties ir (ar) susijusios su ja, jos vykdymu, nutraukimu ir (ar) pažeidimu, taip pat dėl skirtingo Sutarties nuostatų aiškinimo, bus Šalių sprendžiami derybų būdu.
   2. Šalims nepavykus išspręsti ginčų/nesutarimų, reikalavimų ir (ar) pretenzijų derybų būdu per 30 (trisdešimt) kalendorinių dienų nuo ginčų, nesutarimų, reikalavimų ir (ar) pretenzijų atsiradimo dienos, jie bus sprendžiami Lietuvos Respublikos teismuose, esančiuose Kauno mieste, teisės aktų nustatyta tvarka.
2. **KONFIDENCIALUMAS**
   1. Sutarties vykdymo metu vienos Šalies kitai šaliai tiek sąmoningai, tiek atsitiktinai atskleista informacija, kurią atskleidusi šalis įvardino kaip konfidencialią arba kuri pagal jos pobūdį turėtų būti laikoma konfidencialia, laikoma konfidencialia informacija ir ją gavusi ar su ja susipažinusi Šalis įsipareigoja jos neatskleisti tretiesiems asmenims ir (arba) nenaudoti jos jokiems kitiems tikslams, išskyrus kiek tai yra reikalinga šios sutarties vykdymui. Kilus abejonių, ar šalies pateikta informacija turėtų būti laikoma konfidencialia, ją gavusi Šalis laikys tokią informaciją konfidencialia, nebent ją atskleidusi šalis nurodytų kitaip. Kiekviena iš Šalių gali atskleisti šią informaciją tretiesiems asmenims tik tiek, kiek tai yra būtina šios Sutarties tinkamam vykdymui ir tik iš anksto gavusi kitos šalies raštišką sutikimą, išskyrus informaciją, kurios reikalauja valstybės institucijos, turinčios teisę ją gauti pagal Lietuvos Respublikos įstatymus ar kitus teisės aktus. Šis konfidencialumo įsipareigojimas galioja neterminuotai. Tiekėjas sutinka, kad šios Sutarties sąlygos būtų atskleistos skolų išieškojimo įmonei, jei pirkėjas nusprendžia kreiptis į tokią įmonę dėl Tiekėjo skolos pagal šią Sutartį išieškojimo.
   2. Šalių įsipareigojimai, susiję su asmens duomenų apsauga:
      1. Abi Šalys yra asmens duomenų valdytojai, kurie tvarko savo darbuotojų asmens duomenis teisėto intereso ir sudarytos darbo sutarties pagrindu.
      2. Tvarkydamos asmens duomenis, Šalys vadovaujasi Lietuvos Respublikos įstatymais, Europos sąjungos teisės aktais bei Sutartyje nurodytais asmens duomenų tvarkymo reikalavimais.
      3. Šalys susitaria, jog Sutartimi perduodami Šalių atstovų (vadovų, įgaliotų asmenų ar darbuotojų) asmens duomenys ir (ar) kiti asmens duomenys, kurie bet kuriai iš Šalių tampa žinomi vykdant sutartinius įsipareigojimus, yra naudojami tik tam, kad būtų galima sudaryti ir vykdyti Sutartį, išskyrus atvejus kai asmens duomenys reikalingi teisėtiems Šalių tikslams ir (ar) taikomos teisinės prievolės vykdymui. Šalys negali tvarkyti asmens duomenų bet kokiu kitu nei Sutartyje nurodytu tikslu.
      4. Šalys įsipareigoja taikyti technines ir organizacines priemones užtikrinančias tvarkomų asmens duomenų apsaugą.
      5. Turėti prieigą prie asmens duomenų ir juos tvarkyti gali tik tie Šalių darbuotojai arba atstovai, kuriems prieiga prie asmens duomenų būtina, siekiant vykdyti sutartinius įsipareigojimus ir kurie yra įsipareigoję užtikrinti tvarkomų asmens duomenų konfidencialumą.
      6. Šalys įsipareigoja nedelsiant informuoti viena kitą apie asmens duomenų saugumo pažeidimus bei užtikrinti duomenų subjektų teises.
      7. Asmens duomenų saugumo pažeidimo atveju ar Šaliai pagrįstai įtariant tokį pažeidimą, tokia Šalis nedelsiant, tačiau bet kokiu atveju ne vėliau nei per 24 val. po to, kai sužinojo apie tai, raštu informuos kitą Šalį ir pateiks informaciją apie galimo pažeidimo pobūdį, Šalies atstovo kontaktinius duomenis, aprašytas pažeidimo pasekmes ir priemonių sąrašą kurių ėmėsi, kad būtų pašalintas pažeidimas.
      8. Jei Šaliai kyla nuostoliai dėl kitos Šalies kaltų veiksmų ir (ar) neveikimo tvarkant asmens duomenis, kaltoji Šalis privalo atlyginti kitos Šalies ir duomenų subjektų patirtus nuostolius.
      9. Šalys pasilieka teisę bet kuriuo metu sudaryti atskirą rašytinį susitarimą dėl asmens duomenų tvarkymo siekiant užtikrinti atitiktį 2016 m. balandžio 27 d. Europos Parlamento ir Tarybos reglamentui (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB.
3. **BAIGIAMOSIOS NUOSTATOS**
   1. Vykdydamos Sutartį, Šalys vadovaujasi Lietuvos Respublikos teisės aktais.
   2. Šalių adreso ar kitų rekvizitų pasikeitimo atveju Šalys įsipareigoja apie tai viena kitai pranešti per 3 (tris) darbo dienas nuo atitinkamo pasikeitimo dienos. Nepranešusioji Šalis atlygina visus dėl nepranešimo atsiradusius nuostolius ir prisiima su nepranešimu susijusią riziką.
   3. Esant prieštaravimų tarp Sutarties ir Sutarties priedo „Techninė specifikacija“, Šalys turi vadovautis Sutarties priedu „Techninė specifikacija“. Esant prieštaravimų tarp Sutarties ir kitų jos priedų, Šalys turi vadovautis Sutartimi.
   4. Visa informacija, įspėjimai ar pranešimai, susiję su šia Sutartimi, privalo būti raštiški ir turi būti siunčiami elektroniniu paštu. Pranešimai, išsiųsti elektroniniu paštu, yra laikomi gautais jų išsiuntimo dieną arba kitą darbo dieną, jeigu išsiuntimo diena buvo ne darbo diena arba jeigu elektroninis laiškas buvo išsiųstas pasibaigus darbo valandoms (po 17 val.).
   5. Šalys skiria savo atstovus Sutarties vykdymo kontrolės ir ryšių palaikymo tikslais. Nurodytasis Pirkėjo atsakingas asmuo, be kita ko, turi teisę raštu duoti Tiekėjo atsakingam asmeniui privalomus su Sutarties vykdymu susijusius nurodymus, pasirašyti PVM sąskaitas-faktūras ir kitus su Sutarties vykdymu susijusius dokumentus (išskyrus susitarimus dėl Sutarties pratęsimo, pakeitimo ir pan.). Visi su Sutarties vykdymu susiję pranešimai gali būti siunčiami šių atstovų kontaktiniais duomenimis:
      1. Pirkėjo už šios Sutarties vykdymą atsakingas asmuo –, tel.;
      2. Pirkėjo atstovas, atsakingas už Sutarties ir pakeitimų paskelbimą Lietuvos Respublikos viešųjų pirkimų įstatyme nustatyta tvarka –, tel.;
      3. Tiekėjo už šios Sutarties vykdymą atsakingas asmuo –, tel. ;
   6. Sutartyje nurodytas baudų ir delspinigių dydis skaičiuojamas nuo sumų be PVM.
   7. Sutartis pasirašoma kvalifikuotais elektroniniais parašais. Pasirašytą Sutartį elektroniniu formatu gaus kiekviena Sutarties Šalis.
4. **PRIEDAI**
   1. Priedas Nr. 1 – techninė specifikacija;
   2. Priedas Nr. 2 – tiekėjo pasiūlymas.
5. **ŠALIŲ ADRESAI IR REKVIZITAI**

|  |  |  |
| --- | --- | --- |
| **Pirkėjas:** | **Tiekėjas:** | |
|  |  | |
| **Akcinė bendrovė „Kelių priežiūra“** | **UAB „VIADA LT“** | |
| Juridinio asmens kodas 232112130 | Juridinio asmens kodas 178715423 | |
| PVM mokėtojo kodas LT321121314 | PVM mokėtojo kodas LT787154219 | |
|  |  |
|  |  |
|  |  |
|  |  |
|  |  |
| **Pirkėjo vardu:** | **Tiekėjo vardu:** |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Pasirašymo data:**  ***Pirkėjas antspaudo nenaudoja*** | **Pasirašymo data:** |